EGCO ลุยซื้อหุ้น 49% โรงไฟฟ้าโคเจน “ไรเซ็ก” 609MW ขยายลงทุนพลังงานสหรัฐ
EGCO เดินหน้าซื้อหุ้น 49% โรงไฟฟ้าพลังความร้อนร่วม “ไรเซ็ก” 609MW ขยายลงทุนธุรกิจไฟฟ้าในประเทศสหรัฐอเมริกาต่อเนื่อง คาดปิดดีลไตรมาส 1/66
EGCO ลุยซื้อหุ้น 49% โรงไฟฟ้าพลังความร้อนร่วม “ไรเซ็ก” 609MW ขยายลงทุนธุรกิจไฟฟ้าในประเทศสหรัฐอเมริกาต่อเนื่อง
14 พ.ย. 2565

นายเทพรัตน์ เทพพิทักษ์ กรรมการผู้จัดการใหญ่ บริษัท ผลิตไฟฟ้า จำกัด (มหาชน) หรือ EGCO เปิดเผยว่า บริษัท เอ็กโก ไรเซ็ก ทู แอลแอลซี (EGCO RISEC II, LLC) ซึ่งเป็นบริษัทย่อยที่บริษัทฯ ถือหุ้นทั้งหมดในประเทศสหรัฐอเมริกาได้ลงนามในสัญญาซื้อขายหุ้นกับโคเจนทริก ไรเซ็ก ซีพีโอซีพี โฮลดิ้งส์ แอลแอลซี (Cogentrix RISEC CPOCP Holdings, LLC) และโคเจนทริก ไรเซ็ก ซีพีพี ทู โฮลดิ้งส์ แอลแอลซี (Cogentrix RISEC CPP II Holdings, LLC) เมื่อวันที่ 11 พ.ย.65 เพื่อเข้าถือหุ้นสัดส่วน 49% ใน “ไรเซ็ก” โดยคาดว่าการซื้อขายหุ้นจะแล้วเสร็จภายในไตรมาส 1/66 หลังจากดำเนินการตามเงื่อนไขต่างๆ ในการปิดรายการซื้อขายแล้วเสร็จ
สำหรับโรงไฟฟ้า “ไรเซ็ก” จำหน่ายไฟฟ้าในตลาดกลางซื้อขายไฟฟ้านิวอิงแลนด์ (ISO-NE) และเป็นหนึ่งในโรงไฟฟ้าที่ใช้ก๊าซธรรมชาติเป็นเชื้อเพลิงที่มีประสิทธิภาพสูงที่สุดในระบบของ ISO-NE โดยไรเซ็กทำสัญญาขายกำลังผลิตพร้อมจ่ายทั้งหมดและให้บริการเสริมความมั่นคงระบบไฟฟ้า Blackstart กับ ISO-NE ขณะเดียวกันโรงไฟฟ้าแห่งนี้ยังทำสัญญาจำหน่ายไฟฟ้าที่ผลิตได้ทั้งหมดพร้อมทั้งให้บริการเสริมความมั่นคงระบบไฟฟ้าอื่นๆ กับบริษัท เชลล์ เอ็นเนอร์ยี่ นอร์ธ อเมริกา (Shell Energy North America) ซึ่งเป็นผู้รับซื้อไฟฟ้าที่มีความน่าเชื่อถือด้านการลงทุนในระดับ A/A2 ภายใต้สัญญาซื้อขายไฟฟ้าแบบรับจ้างแปลงพลังงาน (Energy Tolling Agreement) ซึ่งส่งผลดีให้ “ไรเซ็ก” มีรายได้ที่มั่นคงและสม่ำเสมอ
“การลงทุนครั้งนี้เป็นการต่อยอดความสำเร็จของ EGCO ในตลาดไฟฟ้าประเทศสหรัฐอเมริกา โดยจุดเด่นของโรงไฟฟ้า “ไรเซ็ก” เป็นโรงไฟฟ้าก๊าซธรรมชาติที่ตั้งอยู่ใกล้กับบริเวณที่มีความต้องการพลังงานไฟฟ้าสูงมากของเมืองบอสตันและเมืองโพรวิเดนซ์ ตลอดจนเป็นโรงไฟฟ้าที่มีความสำคัญต่อความมั่นคงของระบบไฟฟ้าในตลาดนิวอิงแลนด์ ซึ่งจะช่วยสนับสนุนการเปลี่ยนผ่านไปสู่พลังงานสะอาดในอนาคต 
นอกจากนี้โรงไฟฟ้า “ไรเซ็ก” ยังมีศักยภาพในการลงทุนเพิ่มกำลังผลิต ด้วยการติดตั้งระบบกักเก็บพลังงานไฟฟ้า (Battery Energy Storage System) รวมถึงการใช้ไฮโดรเจนเป็นเชื้อเพลิงผสมในการผลิตไฟฟ้า ซึ่งสอดคล้องกับทิศทางการดำเนินธุรกิจของ  EGCO “Cleaner, Smarter and Stronger to Drive Sustainable Growth” ด้วยเป้าหมายบรรลุความเป็นกลางทางคาร์บอน (Carbon Neutral) ภายในปี พ.ศ. 2593 
ทั้งนี้ EGCO ยังมองเห็นโอกาสต่อยอดความร่วมมือทางธุรกิจกับพันธมิตรที่ร่วมลงทุนในโรงไฟฟ้าแห่งนี้ รวมถึงโอกาสการลงทุนเพิ่มเติมในโรงไฟฟ้าก๊าซธรรมชาติที่มีประสิทธิภาพสูงและโรงไฟฟ้าพลังงานหมุนเวียนในประเทศสหรัฐอเมริกาในอนาคต” นายเทพรัตน์ กล่าว